钦定古今图书集成/理学汇编/经籍典/第185卷 > 汉董仲舒春秋繁露二 > 《重政》
## 钦定古今图书集成/理学汇编/经籍典/第185卷 > 汉董仲舒春秋繁露二 > 《重政》

唯圣人能属万物于一而系之元也。终不及本所从
来而承之，不能遂其功，是以《春秋》变一谓之元。元犹
原也，其义以随天地终始也。故人唯有终始也，而生
不必应四时之变。故元者为万物之本，而人之元在
焉。安在之？乃存乎天地之故。人虽生天气及奉天气
者，不得与天元。本天元命，而共违其所为也。故春正
月者，承天地之所为也，继天之所为而终之也。其道
相与，共功持业，安容言及天地之元？天地之元，奚为
于此？恶施于人？大其贯承意之理矣。能说鸟兽之类
者，非圣人所说也。圣人所欲说，在于说仁义而理之。
知其分科条别，贯所附，明其义之所审，勿使嫌疑，是
乃圣人之所贵而已矣。不然，传于众辞，观于众物，说
不急之言而以惑后进者，君子之所甚恶也。奚以为
哉？圣人思虑不厌，昼日，继之以夜，然后万物察者仁
义矣。由此言之，尚自为得之哉！故曰“於乎，为人师者，

命，是其体也，有变命，有变命，存其间者，其致也。政不
齐，则有忿怒之志，若将施危难之中，而时有随遭者，
神明之所接，绝属之符也。亦有变其间，使之不齐如
此，不可不省之。省之则重政之本矣。撮以为一进义
诛恶绝之本，而以其施此，与汤、武而有异。汤、武用之
治往，故《春秋》明得失，差贵贱，本之天王之所失天下
者，使诸侯得以大乱之说，而后引而反之，故曰：“《传》而
明，切而深矣。”